Terve syyllisyys
Pahoittelen, että viime viikolla tässä lehdessä ei julkaistu Viikon kirjettä. Seurakunnassa tapahtui henkilöstömuutos ja emme huomioineet kirjoitusvuoroa työyhteisöstä poistuneen kalenterissa. Olin tosi harmissani tapahtuneesta ja pidän tulevassa huolta, että kirjoitusvuorot huomioidaan mahdollisissa muutoksissa. Olemme kiitollisia, että seurakunnan työntekijöillä on mahdollisuus tervehtiä kuntalaisia tällä Viikon kirjeellä ja pahoittelimme anteeksipyydellen em. unohdusta toimitukseen.
Iloitsin sunnuntai-aamuna, kun kirkon parkkipaikka oli täynnään autoja. Oli mikkelinpäivä eli lasten ja enkelten sunnuntai ja kirkossa oli perhekirkko sekä sen jälkeen 5-vuotiaiden yhteissynttärit ulkona. Noista tilanteista ja tapahtumista rakentuu lapsukaisten kokemus seurakuntayhteydestä ja usko kolmiyhteiseen Jumalaan. 
Lasten sunnuntaista laskeudutaan arkeen ja tämän viikon aiheena kirkkovuodessa palaa rakkauden kaksoiskäsky. Matt. 22:34-40 - Fariseukset kokoontuivat kuultuaan, että Jeesus oli tukkinut saddukeusten suun. Yksi heistä, laintuntija, kysyi Jeesukselta testatakseen häntä: »Opettaja, mikä on lain tärkein käsky?» Jeesus vastasi: »Rakasta Herraa, Jumalaasi, koko sydämestäsi ja mielestäsi. Rakasta häntä koko elämälläsi. Se on ensimmäinen ja tärkein käsky. Yhtä tärkeä on silti tämä: rakasta lähimmäistäsi kuin itseäsi. Näihin kahteen käskyyn kiteytyvät koko laki ja profeettojen kirjoitukset.»(UT 2020)
Tuota rakkauden kaksoiskäskyä me kristityt toistelemme itsellemme ja toisillemme ja opetamme lapsillemme sanoin ja teoin. Tuon käskyn ehkä jokainen muistaakin kristinopistaan ja hyvä niin, sillä niin olemme asioista samalla ”aaltopituudella” – voimme odottaa tuon käskyn noudattamista itseltämme ja toisiltamme. Tuo käsky on ohjannut yhteiskunnallista kehitystämme ja siihen me yhä peilaamme odottaessamme oikeudenmukaisuutta.
Jeesus käski rakastamaan. Jep, sehän on helppoa! Tunnemme elämässä romanttista rakkautta eli sitä ihanaa lämpöä ja vetovoimaa parisuhteessa. Tunnemme rakkautta läheisiämme eli perhettämme kohtaan. Se ilmenee lempeänä vanhemmuutena, uskollisuutena, auttamisen haluna ja yhteenkuuluvaisuutena. Tunnemme rakkautta lemmikkiämme kohtaan, mikä ilmenee pyyteettömänä huolenpitona, hellyytenä ja leikkinä. Isovanhempien rakkaus lastenlapsiaan kohtaan jotain ihan omaa luokkaansa – siinä kertautuu rakkaus lapsiin ollen erityisen kärsivällistä ja hyväksyvää. 
Tuo koonti rakkaudesta on meille luontaista ja elintärkeää ja nousee meistä ns. käskemättäkin. Mutta rakkaus lähimmäisiin eli kaikkiin ihmisiin ja luomakuntaan on jo haasteellisempaa. Rakkauden vastakohta ei ole viha vaan välinpitämättömyys. Me tarvitsemme yhä käskyn rakastaa, jotta yhä uudestaan heräämme ymmärtämään välinpitämättömyytemme suhteessa lähimmäisiin ja luomakuntaan. Jokainen voi nähdä tai tunnistaa muuten erilaisia välinpitämättömyyden tekoja ja seurauksia historiassa ja nyt elävässä elämässä.
Välinpitämättömyys on itsekkyyden varjo. Itsensä rakastaminen on kaikkea muuta, kuin  itsekkyyttä – itsekkyys on itsensä ylentämistä yli muiden. Itsensä rakastaminen on huolenpitoa itsestä, itsen hyväksymistä ulkoisesti ja sisäisesti kokonaisena, itsearvostusta , anteeksiantoa ja myötätuntoa itseä kohtaan. Jos tuohon rakkauteen yltää, on vahvat mahdollisuudet myös terveeseen lähimmäisenrakkauteen.
[bookmark: _GoBack]Mitä on Jumalan rakastaminen koko elämällä? Kaikki eivät voi vetäytyä luostariin, mutta jokainen omalta osaltaan suojella ja kunnioittaa ympäröivää elämää ja rukoilla siihen voimaa Jumalalta. Rakkaudesta Jumalaan Luojaamme elämään nousee auttamisen halua lähimmäisiä ja luomakuntaa kohtaan. Kenenkään ei pidä kantaa syyllisyyttä maailman kärsimyksestä, johon ei ole syyllinen – sitä taakkaa ei kukaan kestä! Sen sijaan oman välipitämättömyyden tunnistaminen omassa elämänpiirissä nostaa terveen syyllisyyden. Terve syyllisyys herättää ymmärtämään, että olen aina rakkauden velassa. Sen syyllisyyden hoitokeino on rukous ja hyvä hoitopaikka on jumalanpalvelus. Jumalanpalveluksesta saamme rauhaa, iloa ja voimaa rakastaa arjessamme Jeesuksen käskyn mukaan. Ja kas, minkä lapsena, nuorena oppii, sen vanhana taitaa.

